મિડ-ડે કપની સાતમી સીઝનના ગઈ કાલના નવમા દિવસે ચારમાંથી ત્રણ મજબૂત ટીમોએ પોતાનો પર્ફોર્મન્સ યથાવત્ રાખતાં પ્રી-ક્વૉર્ટર ફાઇનલમાં એન્ટ્રી મેળવવાની રસાકસીમાં વધારો થયો છે. ગઈ કાલના દિવસે ત્રીજી અને ચોથી મૅચમાં બોલરોએ છઠ્ઠા સ્ટમ્પ પર બૉલ નાખતાં વાઇડની ભરમાર થઈ હતી ત્યારે ચારેય મૅચોમાં વાઇડ બૉલના કુલ ૯૦ એક્સ્ટ્રા રન બૅટિંગ-ટીમને મળ્યા હતા. મિડ-ડે કપમાં પ્રથમ વખત રમનારી ઇસ્માઇલી ખોજાએ પ્રથમ લીગ મૅચના ખરાબ પર્ફોર્મન્સને ભૂલી જઈને ગઈ કાલે મજબૂત ગણાતી હાલાઈ લોહાણાને હારનો સ્વાદ ચખાડીને મોટો અપસેટ સરજ્યો હતો. ત્રિવેદી મેવાડા બ્રાહ્મણ (બારીશી)ની બોલરોનો સાથ ન મળતાં આ વખતે હાલાઈ ભાટિયા સામે હાર થઈ હતી. મિડ-ડે કપમાં પહેલી વખત રમનારી ગુગળી બ્રાહ્મણે વાઇડ બૉલની ભરમાર સાથે આત્મઘાતી બોલિંગનું પ્રદર્શન કરીને કચ્છી લોહાણાને જીત આસાન કરી આપી હતી. જ્યારે રેકૉર્ડમેકર ગુર્જર સુતારે શાનદાર બૅટિંગ અને બોલિંગની કમાલ દેખાડીને ગુર્જર ક્ષત્રિય કડિયાને પરાજય આપ્યો હતો.